Súhrnný prehľad

Posúdenie vplyvu návrhu na posilnenie automatizovanej výmeny údajov podľa prümského rámca (revízia rozhodnutí Rady 2008/615/SVV a 2008/616/SVV).

A. Potreba konať

Prečo? Aký problém sa rieši?

Trestná činnosť v celej Európe ohrozuje bezpečnosť a blahobyt občanov EÚ. Aby mohli orgány presadzovania práva účinne bojovať proti trestnej činnosti, potrebujú spoľahlivé a výkonné nástroje. Ako sa uvádza v Stratégii EÚ pre bezpečnostnú úniu z roku 2020, najsilnejšími nástrojmi na boj proti trestnej činnosti a na dosahovanie spravodlivosti sú spolupráca a výmena informácií. Z hodnotenia hrozieb závažnej a organizovanej trestnej činnosti v EÚ z roku 2021 vyplýva, že viac ako 70 % organizovaných zločineckých skupín pôsobí vo viac ako troch členských štátoch. Dokonca aj zdanlivo výlučne miestna trestná činnosť môže byť prepojená s inými miestami v Európe, kde ten istý páchateľ vykonával svoje trestné činy. V tejto súvislosti musia byť orgány presadzovania práva schopné včas si vymieňať údaje. V priestore bez vnútorných hraníc však stále existujú hranice a prekážky pri výmene údajov medzi orgánmi presadzovania práva, čo vedie k slabým miestam a medzerám, ktoré využívajú mnohí páchatelia trestnej činnosti a teroristi pôsobiaci vo viac ako jednom členskom štáte. Samotné členské štáty nedokážu odstrániť informačnú medzeru z dôvodu cezhraničnej povahy boja proti trestnej činnosti a posilňovania bezpečnosti. Členské štáty sa v týchto otázkach musia na seba navzájom spoliehať. Orgány presadzovania práva v EÚ spolupracujú a vymieňajú si informácie, najmä prostredníctvom rámca stanoveného prümskými rozhodnutiami (rozhodnutia Rady 2008/615/SVV a 2008/616/SVV) na účely výmeny údajov o profiloch DNA, odtlačkoch prstov a evidencii vozidiel, avšak evidujú sa tu závažné nedostatky. Existujú štyri hlavné otázky, ktoré bránia orgánom presadzovania práva v boji proti trestnej činnosti prostredníctvom tohto rámca, pričom všetky tieto otázky súvisia s vyhľadávaním a poskytovaním informácií medzi orgánmi presadzovania práva v EÚ: 1.orgány presadzovania práva nie sú vždy schopné zistiť, či sú údaje o profiloch DNA, odtlačkoch prstov alebo evidencii vozidiel, ktoré potrebujú na vykonávanie svojich povinností, dostupné v národnej databáze iného členského štátu; 2.orgány presadzovania práva nemajú efektívne prostriedky na vyhľadávanie iných príslušných kategórií údajov uchovávaných v národných databázach iných členských štátov (okrem údajov o profiloch DNA, odtlačkoch prstov a údajoch o evidencii vozidiel), ktoré potrebujú na plnenie svojich povinností, a prístup k nim; 3.orgány presadzovania práva nemajú efektívne prostriedky na vyhľadávanie údajov o profiloch DNA, odtlačkoch prstov a možných ďalších príslušných kategórií údajov, ktoré sú k dispozícii v databáze Europolu a ktoré potrebujú na plnenie svojich povinností, a prístup k nim; 4.keď orgány presadzovania práva dostanú informáciu o tom, že údaje sú k dispozícii v databáze iného členského štátu („pozitívna lustrácia“), nemajú vždy efektívny prístup k zodpovedajúcim skutočným údajom uloženým v národnej databáze daného členského štátu. Tieto štyri vzájomne súvisiace hlavné otázky predstavujú problémy z dôvodu ich vplyvu na účinný boj proti trestnej činnosti, ako aj na bezpečnosť a kvalitu života občanov EÚ. Vedú k dôležitým politickým rozhodnutiam, ktoré si vyžadujú podrobné posúdenie príčin problémov, súvisiacich cieľov, dostupných možností politiky a ich vplyvu.

Čo sa od tejto iniciatívy očakáva?

V reakcii na naliehavé operačné potreby a výzvy Rady, aby sa zvážila revízia prümských rozhodnutí (rozhodnutia Rady 2008/615/SVV a 2008/616/SVV) na účely rozšírenia ich rozsahu pôsobnosti a aktualizácie potrebných technických a právnych požiadaviek, sa od tejto iniciatívy očakáva posilnenie automatizovanej výmeny údajov podľa prümského rámca s cieľom pomôcť orgánom presadzovania práva členských štátov bojovať proti trestnej činnosti. Právnym základom tohto nástroja je článok 82 ods. 1 druhý pododsek písm. d) a článok 87 ods. 2 písm. a) Zmluvy o fungovaní Európskej únie. V reakcii na tieto štyri hlavné zistené problémy je zámerom tejto iniciatívy dosiahnuť tieto ciele: 1.cieľ I: poskytnutie technického riešenia pre efektívnu automatizovanú výmenu údajov medzi orgánmi presadzovania práva EÚ s cieľom informovať ich o relevantných údajoch, ktoré sú dostupné v národnej databáze iného členského štátu; 2.cieľ II: zabezpečiť, aby relevantnejšie údaje (z hľadiska kategórií údajov) z národných databáz v iných členských štátoch boli k dispozícii všetkým príslušným orgánom presadzovania práva EÚ; 3.cieľ III: zabezpečiť, aby relevantné údaje (z hľadiska zdrojov údajov) z databázy Europolu boli k dispozícii orgánom presadzovania práva; 4.cieľ IV: poskytovať orgánom presadzovania práva efektívny prístup k skutočným údajom zodpovedajúcim „pozitívnej lustrácii“, ktoré sú k dispozícii v národnej databáze iného členského štátu alebo Europolu.

Aká je pridaná hodnota opatrení na úrovni EÚ?

Zlepšenie výmeny informácií v Európskej únii nie je možné uspokojivo dosiahnuť na úrovni jednotlivých členských štátov z dôvodu cezhraničnej povahy boja proti trestnej činnosti a bezpečnostných otázok. Členské štáty sa v týchto otázkach musia na seba navzájom spoliehať. Spoločné pravidlá, normy a požiadavky na úrovni EÚ uľahčujú tieto výmeny informácií a zároveň zabezpečujú kompatibilitu jednotlivých vnútroštátnych systémov. To zase umožňuje určitú úroveň automatizácie pracovných postupov výmeny informácií, vďaka čomu príslušníci orgánov presadzovania práva nebudú musieť vykonávať určité pracovne náročné manuálne činnosti. V neposlednom rade výmena informácií na úrovni EÚ takisto umožňuje zabezpečovať vysokú úroveň noriem bezpečnosti a ochrany údajov.

B. Riešenia

Aké legislatívne a nelegislatívne možnosti politiky sa zvažovali? Je niektorá z možností uprednostňovaná? Prečo?

Zvažovali sa viaceré legislatívne možnosti politiky. Po predbežnom výbere boli niektoré možnosti rýchlo vylúčené. Ostatné možnosti politiky sa podrobne posúdili: 1.Možnosť politiky týkajúca sa cieľa I: („poskytnutie technického riešenia pre efektívnu automatizovanú výmenu údajov“) ·možnosť politiky 1.1: uplatňovanie hybridného riešenia medzi decentralizovaným a centralizovaným prístupom bez uchovávania údajov na centrálnej úrovni. 2.Možnosti politiky týkajúce sa cieľa II: [„zabezpečiť, aby relevantnejšie údaje (z hľadiska kategórií údajov) boli k dispozícii orgánom presadzovania práva“] ·možnosť politiky 2.1: zavedenie výmeny podôb tváre v prümskom rámci, ·možnosť politiky 2.2: zavedenie výmeny údajov z policajných záznamov v prümskom rámci, ·možnosť politiky 2.3: zavedenie výmeny údajov o vodičských preukazoch v prümskom rámci. 3.Možnosti politiky týkajúce sa cieľa III: („zabezpečiť, aby relevantné údaje z databázy Europolu boli k dispozícii orgánom presadzovania práva“) ·možnosť politiky 3.1: umožniť členským štátom automaticky kontrolovať údaje získané od tretích krajín v databáze Europolu ako súčasť prümského rámca, ·možnosť politiky 3.2: umožniť Europolu kontrolovať údaje získané od tretích krajín v národných databázach členských štátov. 4.Možnosti politiky týkajúce sa cieľa IV: (poskytovať orgánom presadzovania práva efektívny prístup k skutočným údajom zodpovedajúcim „pozitívnej lustrácii“, ktoré sú k dispozícii v národnej databáze iného členského štátu alebo Europolu). ·možnosť politiky 4.1: regulovanie následného postupu na úrovni EÚ poloautomatizovanou výmenou skutočných údajov zodpovedajúcich „pozitívnej lustrácii“. Po podrobnom posúdení vplyvu hlavných možností politiky balík uprednostňovaných možností politiky zahŕňa možnosť politiky 1.1, možnosti politiky 2.1 a 2.2, možnosti politiky 3.1 a 3.2 a možnosť politiky 4.1.

Kto podporuje ktorú možnosť?

Zainteresované strany vo všeobecnosti podporujú posilnenie automatizovanej výmeny údajov podľa prümského rámca. Členské štáty výslovne podporili uprednostňované možnosti politiky na rôznych fórach Rady, ako aj v záveroch Rady („Závery Rady z roku 2018 o vykonávaní „PRÜMSKÝCH ROZHODNUTÍ“ desať rokov po ich prijatí“). Členské štáty si zároveň uvedomujú dôležitosť svojej národnej zvrchovanosti v oblasti presadzovania práva z operačného a procesného hľadiska. Očakáva sa, že Európsky parlament overí, že existuje odôvodnenie na to, aby sa do prümského rámca zahrnula akákoľvek nová kategória údajov, ako aj existenciu silných záruk ochrany údajov. Diskusie so všetkými zainteresovanými stranami totiž poukázali na dôležitosť poskytnutia primeraných záruk s cieľom zabezpečiť dodržiavanie základných práv, a to najmä práva na ochranu osobných údajov.

C. Vplyvy uprednostňovanej možnosti

Aké sú výhody uprednostňovaných možností (prípadne hlavných možností, ak sa žiadna konkrétna možnosť neuprednostňuje)?

Balík uprednostňovaných možností politiky (možnosť politiky 1.1, možnosti politiky 2.1 a 2.2, možnosti politiky 3.1 a 3.2 a možnosť politiky 4.1) by účinne reagoval na zistené problémy a posilnil by sa ním súčasný prümský rámec cielenými a silnými dodatočnými kapacitami na zintenzívnenie podpory členským štátom pri posilňovaní výmeny informácií s konečným cieľom predchádzať trestným činom a trestným činom terorizmu a vyšetrovať ich v plnom súlade so základnými právami. Konečnými príjemcami uprednostňovanej možnosti sú občania, ktorí budú mať priamy a nepriamy prínos z úspešnejšieho boja proti trestnej činnosti a nižšej miery trestnej činnosti. Z hľadiska efektívnosti sú hlavnými príjemcami výhod vnútroštátne orgány presadzovania práva. Uprednostňované možnosti politiky poskytujú efektívne riešenia výziev, ktoré by si inak vyžadovali vyššie náklady alebo by boli menej efektívne.

Aké sú náklady na uprednostňované možnosti (prípadne na hlavné možnosti, ak sa žiadna konkrétna možnosť neuprednostňuje)?

Uprednostňované možnosti politiky si vyžadujú investície tak na úrovni EÚ, ako aj na úrovni členských štátov. Výška investičných nákladov na vnútroštátnej úrovni predstavuje 4,4 milióna EUR v podobe jednorazových nákladov a 882 000 EUR ročne. Na úrovni EÚ predstavuje výška investičných nákladov 17,17 milióna EUR v podobe jednorazových nákladov a 4,1 milióna EUR ročne. Treba poznamenať, že tieto sumy sú odhady založené na predchádzajúcich skúsenostiach s vývojom a zavádzaním IT infraštruktúr na úrovni EÚ. Niektoré možnosti politiky však možno len ťažko presne kvantifikovať. Očakáva sa, že predpokladané investičné náklady vyvážia prínosy a úspory, najmä na úrovni členských štátov. Vytvorenie centrálneho prümského smerovača ušetrí členským štátom náklady, pretože nebude potrebné vytvoriť toľko pripojení, koľko je členských štátov a kategórií údajov. Očakáva sa, že uprednostňované možnosti politiky nebudú mať vplyv na malé a stredné podniky. Uprednostňované možnosti nezahŕňajú regulačné povinnosti pre občanov/spotrebiteľov, a preto nevytvárajú dodatočné náklady pre tieto zainteresované strany.

Aký bude vplyv na podniky, MSP a mikropodniky?

Neočakáva sa, že by uprednostňované možnosti politiky mali nejaký významný vplyv na podniky.

Očakáva sa významný vplyv na štátne rozpočty a verejnú správu?

Ako už bolo uvedené, objem očakávaných investičných nákladov na vnútroštátnej úrovni predstavuje 4,4 milióna EUR v podobe jednorazových nákladov a 882 000 EUR ročne, čo bude kompenzované rozpočtovými úsporami získanými z používania centrálneho smerovača namiesto toľkých vnútroštátnych pripojení, koľko je členských štátov a kategórií údajov. Z odhadov vyplýva, že akumulované rozpočtové úspory na vnútroštátnej úrovni by mohli kompenzovať počiatočné investície na centrálnej aj vnútroštátnej úrovni v priebehu dvoch rokov.

Očakávajú sa iné významné vplyvy?

Všetky uprednostňované možnosti politiky súvisia so spracúvaním osobných údajov. Tieto možnosti politiky tak majú vplyv na základné práva, a to najmä na právo na ochranu osobných údajov (článok 8 charty) a právo na rešpektovanie súkromného života (článok 7 charty). S cieľom zabezpečiť úplný súlad so základnými právami sa pri analýze v rámci posúdenia vplyvu dôkladne zohľadňujú základné práva. Vďaka tomu všetky uprednostňované možnosti politiky spĺňajú cieľ všeobecného záujmu, pričom sa prísne obmedzujú na to, čo je nevyhnutné a primerané na dosiahnutie tohto cieľa.

D. Nadväzné opatrenia

Kedy sa táto politika preskúma?